**Predkladacia správa**

„Národná stratégia rozvoja cyklistickej dopravy a cykloturistiky v Slovenskej republike“, ďalej len „Cyklostratégia“, sa predkladá na rokovanie vlády SR v súlade s Programovým vyhlásením vlády SR na roky 2012 – 2016, v ktorom sa vláda zaviazala podporovať rozvoj nemotorovej, predovšetkým cyklistickej dopravy.

Cyklistická doprava je v súčasnosti vo väčšine krajín EÚ akceptovaná ako ekonomický, environmentálne výhodný a zdraviu prospešný dopravný subsystém, predstavujúci reálny spôsob prepravy pre každodenné cesty na kratšie vzdialenosti hlavne v obciach, mestách a ich okolí. Zároveň sa cyklomobilita stáva čoraz významnejšou  pre rozvoj turizmu – cykloturistika sa vo viacerých krajinách EÚ postupne zaraďuje k nosným produktom cestovného ruchu.

Slovensko zatiaľ nedostatočne využíva výhody a príležitosti, ktoré bicyklovanie poskytuje. Je potrebné začať vnímať aj na Slovensku cyklistickú dopravu ako významný prostriedok zvládnutia rastúcej mobility v mestách trvalo udržateľným spôsobom a reflektovať túto skutočnosť aj pri plánovaní, budovaní a financovaní infraštruktúry. Zároveň je dôležité lepšie využiť potenciál cykloturistiky na rozvoj služieb a zamestnanosti, a to obzvlášť v regiónoch s atraktívnym prírodným prostredím, z ktorých mnohé čelia vysokej nezamestnanosti.

Väčšina krajín EÚ deklaruje všestrannú podporu tomuto druhu dopravy a má schválené národné rozvojové stratégie cyklistickej dopravy a cykloturistiky. Slovenská republika naopak stojí na začiatku. Predkladaný materiál informuje o súčasnom, východiskovom stave cyklodopravy a cykloturistiky v Slovenskej republike, o cieľoch Cyklostratégie a tiež o návrhoch a opatreniach v oblasti legislatívy, infraštruktúry, financovania, osvety a vzdelávania, ktoré majú viesť k dosiahnutiu očakávaných prínosov.

Víziou Cyklostratégie je:

* Uznanie cyklistickej dopravy ako rovnocenného druhu dopravy a jej integrácia s ostatnými druhmi dopravy, ako aj zlepšenie vnímania cyklistov ako plnohodnotných účastníkov cestnej premávky v súlade so záujmom o trvalo udržateľný rozvoj mobility a o zvyšovanie celkovej kvality života obyvateľstva.
* Výrazné posilnenie cykloturistiky ako dôležitého segmentu cestovného ruchu s veľkým potenciálom najmä pre vidiecke oblasti, ich rozvoj, zvýšenie konkurencieschopnosti a zamestnanosti.

Uplatňovaním Cyklostratégie na úrovni štátu, samosprávnych krajov i jednotlivých miest a obcí možno postupne dosiahnuť efektívne začlenenie cyklistickej dopravy do dopravných systémov, čo povedie k redukcii negatívnych dôsledkov automobilovej dopravy a k celkovému zlepšeniu životného prostredia. Cyklistická doprava sa môže aj na Slovensku stať dôležitým prvkom trvalo udržateľného rozvoja mobility.

Implementácia Cyklostratégie bude mať negatívne vplyvy na verejné financie, pozitívne aj negatívne vplyvy na podnikateľské prostredie, pozitívny sociálny vplyv a pozitívny vplyv na životné prostredie. Nepredpokladá sa vplyv na informatizáciu spoločnosti.

Národná stratégia rozvoja cyklistickej dopravy a cykloturistiky v SR bola predmetom medzirezortného pripomienkového konania, jeho vyhodnotenie je súčasťou predkladaného materiálu.

Materiál sa predkladá na rokovanie vlády SR bez rozporov.